Այնպես որ, տարբերակները երկուսն են. կա՛մ հավատում ենք ՀՀ ՊՆ մամուլի խոսնակին, կա՛մ հավատում ենք ՀՀ ԱԺ պատգամավորներին եւ շարունակում մեր «սեղանային» որոնումները` սուպերմարկետներում: Ի դեպ, դրանցից մեկում նարնջի ակցիա է, եւ բնական հյութերի` չորս հատ բնական հյութը` 1400 դրամ, այնպես, որ շտապեք: Ընդ որում մայրաքաղաքի ցանկացած սուպերմարկետում առատորեն կա նաեւ հինավուրց հայկական ավոկադո, մանգո եւ կոկոս, դե վաղուց արդեն ազգային անանասն ու բանանի մասին չասենք: Մի խոսքով, եթե ՀՀ ՊՆ մամուլի խոսնակը իր` «իրավիճակը պատերազմական է» հայտարարությունն անելուց առաջ գոնե մեկ անգամ այս օրերին լիներ որեւէ սուպերմարկետում, հազիվ թե այդքան ծայրահեղ եւ ինչպես թուրքական կայքերն են արձագանքել` «կրիտիկական» հայտարարություն աներ. եթե պատերազմ էլ է, ապա միայն սահմանին, որից մենք փաստորեն շատ ենք հեռացել: Այսինքն մոռացել ենք, թե պատերազմն ինչ է, չեզոքացել ենք, դարձել ենք անտարբեր, հանգստացած, մեզ զգում ենք հաղթանակած մի բանում, որը ավարտված չէ: 1994-ի մայիսին` Բիշքեկո՞ւմ, իսկ ո՞վ ասաց, որ այդ օրվանից հետո` մինչեւ օրս ադրբեջանական կողմը մեկ օր չի կրակել: Սկզբում` ավտոմատներով, ապա դիպուկահար զենքերով, հետո դիվերսիոն գործողություններով, հիմա էլ` տանկերով: Ուրեմն այդ ե՞րբ է պատերազմն ավարտված եղել: